Mwanajeshi anayedaiwa kuua mke na wana kupimwa akili mara ya pili

Mwanajeshi anayedaiwa kuua mke na wana kupimwa akili mara ya pili 
Mahakama Kuu mjini Nyeri imeahirisha kwa siku 12 zaidi kumfungulia kesi ya mauaji mwanajeshi anayeshukiwa kumuua mkewe na watoto wake wawili mjini Nanyuki ili aweze kupimwa akili. Katika uamuzi wake, Jaji Jairus Ngaah, aliahirisha kesi hiyo kufuatia ombi la upande wa mashtaka uliota ka mshukiwa Peter Mugure, kuzuiliwa katika Gereza Kuu la King'ong'o. 

Katika ombi hilo, Naibu Mkurugenzi Mkuu wa Mashtaka ya Umma (SADPP), Bw Peter Mailanyi, alieleza korti kuwa Bw Mugure bado hajafanyiwa ukaguzi wa kiakili kikamilifu, hatua ambayo ni sharti la kisheria katika kesi ya mauaji. 

Bw Mailanyi alieleza mahakama kuwa jaribio la kumfanyia Bw Mugure ukaguzi wa kiakili mnamo Alhamisi katika hospitali ya rufaa ya Nanyuki, liligonga mwamba baada ya daktari kukataa kutia sahihi ripoti ya matibabu. 

Upande wa mashtaka ulidai kwamba daktari huyo alisisitiza kuzungumza na jamaa ya mshukiwa kabla ya kutia sahihi ripoti ya matibabu. "Walisema daktari R N Gathuri alikuwa amesisitiza kuzungumza na jamaa ya Mugure katika hali ambayo ingeashiria kwamba alikuwa akimsaidia mshukiwa kwa namna moja au nyingine. Daktari huyo alitenda kitendo kinachokiuka kanuni za mahakama," alifafanua Bw Mailanyi. 
Kutokana na sababu hii, Bw Mailanyi alieleza mahakama kwamba upande wa mashtaka ulihitaji kesi hiyo kuahirishwa kwa majuma mengine mawili, ili kuwezesha mshukiwa kupelekwa kwa ukaguzi wa pili wa kiakili katika Hospitali ya Rufaa ya Nyeri. 
Kesi hiyo itasikilizwa katika ma hakama ya Nyeri baada ya mashahidi kueleza kuwa wanahofia maisha yao mjini Nanyuki.